SL Uradni list Evropske unije C 307/1

MNENJE KOMISIJE

z dne 27. novembra 2008

v skladu s členom 7 Direktive 98/37/ES Evropskega parlamenta in Sveta glede ukrepa prepovedi, ki so ga sprejeli madžarski organi v zvezi z električnim skobeljnikom znamke BRISTOOL ENGLAND MD-2007-136

(Besedilo velja za EGP)

(2008/C 307/01)

1. Uradno obvestilo madžarskih organov

Člen 2(1) Direktive 98/37/ES o približevanju zakonov držav članic o strojih navaja, da države članice sprejmejo vse ustrezne ukrepe za zagotovitev, da se stroji, zajeti v Direktivi, lahko dajejo v promet in začnejo uporabljati samo, če ne ogrožajo zdravja in varnosti ljudi in, kadar je to primerno, domačih živali ali premoženja, in če so pravilno nameščeni in vzdrževani ter se uporabljajo za predvideni namen.

Člen 7(1) Direktive določa, da država članica ob ugotovitvi, da stroji z oznako „CE“, ki se uporabljajo v skladu s predvidenim namenom, lahko ogrozijo varnost ljudi in, kadar je to primerno, domačih živali ali premoženja, sprejme vse ustrezne ukrepe za umik takih strojev iz prometa, prepoved njihovega dajanja v promet, začetek uporabe ali uporabo ali za omejitev njihovega prostega pretoka. Država članica takoj obvesti Komisijo o vsakem takem ukrepu ter navede razlog za svojo odločitev.

Madžarski organi so 23. julija 2007 obvestili Evropsko komisijo o ukrepu prepovedi v zvezi z dajanjem v promet prenosnega ročnega električnega skobeljnika znamke BRISTOOL ENGLAND, tipa BT/PL 822-902. Stroj proizvaja družba Jiangsu Jinding Electric Tools Group Co. Ltd, Huangli Town Changzhou, Jiangsu 213151, Kitajska, distribuira pa družba TESCO-GLOBAL Inc., H-2040 Budaörs, Kinizsi út 1-3.

Dokumentacija, poslana Evropski komisiji, je vsebovala naslednje dokumente:

— certifikat št. AM50046679 0001 z dne 29. julija 2004, ki ga je izdala družba TÜV Rheinland Product Safety GmbH, Am Grauen Stein, D-51105, Köln za električni skobeljnik tipa DB-82X2B,

— izjava družbe Jiangsu Jinding Electric Tools, Kitajska z dne 16. februarja 2006 z navedbo, da je električni skobeljnik tipa DB-82X2B enakovreden izdelku 3036 in

— izjava družbe Bristool Trade Cooperation, Fernley, Nevada, ZDA z dne 15. decembra 2006 z navedbo, da je izdelek 3036 enakovreden električnemu skobeljniku tipa BT/PL 822-902, za katerega velja madžarski ukrep.

V skladu s členom 7(2) Direktive se po posvetovanju z zadevnima strankama od Komisije zahteva, da odloči, ali je takšen ukrep upravičen ali ne. Če Komisija ugotovi, da je ukrep upravičen, obvesti države članice, da lahko sprejmejo vse ustrezne ukrepe v zvezi z zadevnim strojem v skladu s svojimi obveznostmi iz člena 2(1).

2. Razlogi, ki so jih navedli madžarski organi

Ukrep, ki so ga sprejeli madžarski organi, izhaja iz neskladnosti električnega skobeljnika z naslednjimi bistvenimi zdravstvenimi in varnostnimi zahtevami iz Priloge I k Direktivi 98/37/ES (s sklicevanjem na specifikacije usklajenih evropskih standardov EN 60745-1:2003 Električna ročna orodja – Varnost – 1. del: Splošne zahteve in EN 60745-2-14 Električna ročna orodja – Varnost – 2-14. del: Posebne zahteve za skobeljnike).

1.2.2 Krmilne naprave

Stroju niso bili priloženi tehnični elementi za preprečevanje stika z vrtljivimi deli niti zaščita pred naključno vključitvijo. Poleg tega se je lahko stikalo med delovanjem stroja zablokiralo.

1.5.1 Električno napajanje

Nezadostna električna moč večje izolacije: prebojni vžig je nastal med dostopnimi kovinskimi deli in deli pod napetostjo na napetostnem nivoju pod predpisanim pragom, kar predstavlja nevarnost električnega udara.

1.5.6 Požar

Med preskušanjem se je stroj vnel, pojavili so se dim in plameni, nato pa se je stroj ustavil.

1.7.3 Označevanje

Ime in naslov proizvajalca ter leto izdelave na stroju niso bili navedeni.

1.7.4 Navodila

Navodila za uporabo niso vsebovala nekaterih podatkov za varno delovanje stroja.

3. Mnenje Komisije

Komisija je 15. novembra 2007 družbo TESCO-GLOBAL Inc., ki je podpisala ES-izjavo o skladnosti, pisno pozvala, naj sporoči svoje pripombe glede ukrepa, ki so ga sprejeli madžarski organi.

Komisija je 15. novembra 2007 pisala tudi družbi TÜV Rheinland, Köln, ki je izdala certifikat o skladnosti za električni skobeljnik tipa DB-82X2B, ki naj bi bil enakovreden električnemu skobeljniku tipa BT/PL 822-902, za katerega velja madžarski ukrep.

Družba TÜV Rheinland je 3. decembra 2007 potrdila, da je izdala certifikat za električni skobeljnik tipa DB-82X2B, in navedla, da je certifikat veljaven samo do marca 2007. Družba ni mogla potrditi, da je električni skobeljnik tipa BRISTOOL ENGLAND BT/PL 822-902 enakovreden električnemu skobeljniku tipa DB-82X2B, in navedla, da niso preskusili ali certificirali tipa BT/PL 822-902.

Družba TESCO GLOBAL Inc. je 11. decembra 2007 odgovorila, da ne nasprotuje ukrepu madžarskih organov in da je uničila zalogo zadevnih električnih skobeljnikov.

Glede na razpoložljivo dokumentacijo in pripombe zadevnih strank Komisija meni, da so madžarski organi dokazali, da stroj, za katerega velja ukrep prepovedi, ni v skladu z zgoraj navedenimi bistvenimi zdravstvenimi in varnostnimi zahtevami. Te neskladnosti povzročajo resno tveganje za osebe, ki zadevni stroj uporabljajo.

Zato Komisija po izvedbi predpisanega postopka meni, da je ukrep, ki so ga sprejeli madžarski organi, utemeljen.